ระดมความเห็นยกร่างแผนปฏิบัติการส่งเสริมคุณธรรมระยะ 2 ชูทุกภาคส่วนร่วมสร้างสังคมคุณธรรมผ่านวิกฤติโควิด-19
นายเกรียงศักดิ์ บุญประสิทธิ์ อธิบดีกรมการศาสนา กล่าวว่า จากการสัมมนาระดมความคิดเห็นจัดทำกรอบแนวคิดในการยกร่างแผนปฏิบัติการด้านการส่งเสริมคุณธรรมแห่งชาติระยะที่ 2 (พ.ศ. 2566 - 2570) ผ่านสื่ออิเล็กทรอนิกส์ ซึ่งคณะกรรมการส่งเสริมคุณธรรมแห่งชาติ ได้มีมติให้ขยายแผนแม่บทส่งเสริมคุณธรรมแห่งชาติฉบับที่ 1 (พ.ศ.2559 - 2564) ขยายไปจนถึงวันที่ 30 กันยายน 2565 โดยได้มีการหารือคณะกรรมการซึ่งมีผู้แทนกระทรวงและหน่วยงานที่เกี่ยวข้องประมวลความเห็นและข้อเสนอแนะนำไปสู่การจัดทำร่างแผนปฏิบัติการด้านการส่งเสริมคุณธรรมแห่งชาติ ระยะที่ 2 โดยที่ประชุมได้เสนอแนะการดำเนินงาน ผ่านกรอบแนวการน้อมนำพระบรมราโชวาท หลักปรัชญาของเศรษฐกิจพอเพียง ในพระบาทสมเด็จพระเจ้าอยู่หัว รัชกาลที่ 9 พระปฐมบรมราชโองการ ในพระบาทสมเด็จพระเจ้าอยู่หัว  หลักคุณธรรมคำสอนของแต่ละศาสนา และหลักวิถีวัฒนธรรมไทยที่ดี เพื่อให้หน่วยงานทุกภาคส่วนขับเคลื่อนสร้างสรรค์สังคมคุณธรรม เพื่อความสงบสุขของประเทศชาติ  โดยเฉพาะในสถานการณ์การแพร่ระบาดของโรคโควิด-19 ที่ทุกภาคส่วนจะใช้หลักคุณธรรมเพื่อช่วยเหลือแบ่งปันกันให้ผ่านพ้นวิกฤติได้โดยเร็ว